東津歸催吳秀才寄酒
作者：曾鞏
朝代：宋

paragraphs: 荒城懶出門常掩，春氣欲歸寒不斂。
東鄰咫尺猶不到，況乃傍溪潭石險。
風光得暖才幾日，不覺溪山碧於染。
欣然與客到溪岸，衣幘不避塵泥點。
谷花洲草各萌芽，高下迸生如刻剡。
梅花開早今已滿，若洗新妝競妖臉。
柳條前日尚憔悴，時節與催還荏苒。
沙禽翅羽亦已好，爭趁午暄浮翠瀲。
從今物物已可愛，有酒便醉情何慊。
君厨山杏舊所識，速致百壺須灧灧。
心知萬事難刻畫，惟有醉眠知不忝。
預愁酩酊苦大熱，已令灑屋鋪風簟。